庭楸
作者：韓愈
朝代：唐

paragraphs: 庭楸止五株，共生十步間。
各有藤繞之，上各相鈎聯。
下葉各垂地，樹顛各雲連。
朝日出其東，我常坐西偏。
夕日在其西，我常坐東邊。
當晝日在上，我在中央間。
仰視何青青，上不見纖穿。
朝暮無日時，我且八九旋。
濯濯晨露香，明珠何聯聯。
夜月來照之，蒨蒨自生煙。
我已自頑鈍，重遭五楸牽。
客來尚不見，肯到權門前。
權門衆所趨，有客動百千。
九牛亡一毛，未在多少間。
往既無可顧，不往自可憐。